Beurtkrag waarskynlik tot Saterdag verlengKusile-kragstasie Foto: Leo za1 / © Rute Martins van Leoa’s Photography via Wikimedia Commons Eskom se bestuurslede het Dinsdag aangedui dat beurtkrag waarskynlik nie Woensdag opgehef sal word soos aanvanklik gesê is nie, maar dalk tot Saterdag kan voortduur. Dit nadat verskeie kragopwekkingseenhede sedert Maandag onverwags die gees gegee het. Dit het ŉ tekort van 4 500 MW se opwekkingskapasiteit tot gevolg gehad. Nie een van Kusile se drie kommersiële eenhede werk tans nie en een van Medupi se eenhede het ook vroeg Dinsdagoggend die gees gegee. Volgens Jan Oberholzer, Eskom se bedryfshoof, kan Eskom nie sy gasturbines te veel gebruik nie, aangesien sy damme Maandag feitlik leeg was. “Ons hoop om van vandag af en die res van die week ŉ hele paar opwekkingseenhede weer tot die stelsel te voeg, maar weens die onbetroubaarheid van opwekkers sal ons beurtkrag tot komende Saterdag moet verleng.” Volgens Phillip Dukashe, projekbestuurder by Eskom, kan die skielike onderbrekings grootliks toegeskryf word aan verouderde infrastruktuur en ŉ gebrek aan die nodige vaardighede in hul arbeidsmag om dit reg te stel. “Ons probeer ons bes om toerusting in stand te hou en te diens voordat probleme opduik, maar ons kan nie die instandhouding vinnig genoeg doen nie. Daar duik ook gereeld probleme by Kusile en Medupi op, wat nie veronderstel is om te gebeur by kragstasies wat nuut gebou is nie.” Dit is die tweede keer in net meer as ŉ maand dat al drie Kusile se kommersiële opwekkers gelyktydig die gees gee. Eskom se tegnici het in Februarie dae lank gespook met ŉ probleem met die kontroleerders op eenheid een se turbines wat stoom moet reguleer.